rondomtaliedraai | rondomtaliedraai | Page 2
Posted on July 29, 2018 by rondomtaliedraai
Toe ek amper 5 jaar gelede hier op die Landgoed ingetrek het, was dit soos die Voortrekkervroue wat kaalvoet oor die Drakensberge getrek het. Ek het graag oor die gebeure getjommel, omdat dit snaaks was en dit 'n lewe wat onbekend aan my was. Nou het dinge so verander dat as daar iets gebeur wat snaaks is, ek nog glimlag maar ek dit uit respek nie meer deel nie, want dit is nou MY mense. My stories vul my met deernis en soms hartseer, omdat ek weet dis dalk die persoon se laaste storie. Van ons 6 mense wat in Desember 2013 ingetrek het, is daar reeds 3 oorlede. My hele uitkyk oor doodgaan het verander. Die besluit om hier te kom woon was die heel beste van my lewe en vul my met groot dankbaarheid.
Dankie vir die inloer. Ek hoop jy kry sommer 'n hele paar dinge vir jou wenslysie, maar dat jy darem ook sal glimlag.
Posted on July 27, 2018 by rondomtaliedraai
Sondag se grappie het nogal aftrek gekry dat ek maar nog een/twee aanbied. Hier op die Landgoed is daar nie nuus nie en ek sien uit na jou inloer!
Vier ou tannies ry op die hoofweg teen 22km/h. Die spietkop keer hulle voor. 'Tannie, hoekom ry jy so stadig?' 'Man die padteken sê dan R22.'
Spietkop verduidelik dat dit die padnommers is. Die ander drie tannies sit tjoepstil, windverwaaid en spierwit. 'Tannie, wat gaan aan met hulle?'
'Moet nie worry nie, hulle sal nou regkom… Ons kom nounet van die R365 af!'
Dankie vir die inloer/deelneem. Hoop jy het 'n heerlike naweek. Warm bly!
Posted on July 22, 2018 by rondomtaliedraai
Posted on July 20, 2018 by rondomtaliedraai
In hierdie dae(eish … taalonderwyser?) waar ons so kerm en kla, word ons soms uit ons sokkies uit verras! Tinatjie het in haar ouderdom haar pensioen belasting IPR5 sertifikaat gebêre op 'n onvindbare plek. Ek was nogal verbaas dat ons dit so vroeg gekry het die jaar. Ek besluit toe om liewer 'n epos te stuur, maar hou nie my asem op om binne die beloofde 7 werksdae 'n antwoord te kry nie. Dag 7 kom en gaan, maar op dag 8 kom die antwoord met die sertifikaat aangeheg met 'n verskoning omdat dit laat is. Dit maak my hart warm dat mense nog hulle werk doen.
'n Ander instansie wat my elke keer verras is die Mediese Fonds. Goed, jy kan redeneer dat hulle betaal word daarvoor, maar as ek die administrasie moes doen sou dit nooit so deeglik gewees het nie. Hulle betaal elke rekening binne 14dae vandat hulle dit ontvang en stuur dadelik aan my 'n duidelike staat in Afrikaans. Dis so lekker gerusstellend en laat 'n mens voel asof nie alles in ons land verlore gaan nie.
Dankie vir die inloer/deelneem. Ek hoop jy het 'n heerlike naweek. Jy moet warm bly want die koue kan enige mens se brein laat krimp!
Posted on July 16, 2018 by rondomtaliedraai
Dra mekaar se laste …
Posted on July 15, 2018 by rondomtaliedraai
Die maak van enige TV-program het seker sy eie eise en ek is alle opsigte net 'n leek. Tog wonder ek waarom hulle veral kompetisies so tot die uiterste uitrek en dan die laaste episode so afskeep. Dit skep so 'n antiklimaks. Ek kyk die naweek die laaste episodes van My Kitchen Rules en is regtig teleurgesteld. Hulle kon net sowel net die wenner aangekondig het. Dit was regtig net 'n getjommel en die geveg tussen die deelnemers was regtig onsmaaklik. Nee wat, dit laat mens wonder of mens die volgende reeks ook moet kyk.
Dankie vir die inloer. Hoop daar is vandag iets vir jou wenslysie. Tog hoop ek dat jy ten minste sal glimlag.
Posted on July 13, 2018 by rondomtaliedraai
Ek kom die afgelope tyd agter dat ek al hoe meer plastiek gebruik. Dit irriteer my, want ek glo dat hierdie plastiek baie nadelig is vir die omgewing. Vandag kry ek met 'n ander insig by Bargain Books te doen. Hulle gee/verkoop glad nie meer plastieksakke nie. Jy kan egter 'n lapsak vir R20 koop… eish…ek doen nie so goed met lapsakke nie, want of ek vergeet hulle by die huis of in die kar. Dan vererg ek my vreeslik as ek 6 sakke bring en ek gebruik net 2…SUG… nee wat mens kan net nie wen nie. Kom vertel my bietjie hoe bestuur jy jou plastiek in jou lewe.
Baie dankie vir jou inloer/deelneem. Ek lees nog nie blogs nie en waardeer dus jou besoek meer as wat jy kan besef! Hoop jy het 'n heerlike naweek en onthou tog om te glimlag.